**Instruktivni materijal: Kreiranje rubrike za ocenjivanje**

**Šta su rubrike za ocenjivanje i čemu služe?** Rubrike za ocenjivanje predstavljaju vid skale procene u obliku tabele gde se ukrštaju kriterijumi ocenjivanja i nivoi postignuća. Rubrike su korisna podrška nastavnicima u razmišljanju šta i kako ocenjuju, a pritom omogućavaju da proces osenjivanja bude vidljiv i osiguravaju doslednost u ocenjivanju.

**Koraci za kreiranje rubrike za ocenjivanje:**

1. *Utvrditi ciljeve*

* šta želimo da učenici ostvare kroz dati zadatak (npr. šta da nauče, šta da umeju da urade, koje vrednosti da razvijaju...)
* uzeti u obzir svoje iskustvo o tome gde učenici najčešće greše

1. *Osmisliti kriterijume*

* kriterijumi se zasnivaju na ciljevima/ishodima
* kriterijumi se odnose i na elemente procesa izrade zadatka (npr. tehnička uređenost, obim, poštovanje bibliografskih konvencija, adekvatnost terminologije, struktuiranost odgovora, uvažavanje zadate strukture rada, poštovanje koraka u izradi zadatka...)
* neki od kriterijuma mogu se odnositi i na druge aspekte rada, ukoliko ih je moguće pratiti (npr. trud, veština prezentovanja, saradnja u grupi, napredak...)
* kriterijume treba definisati tako da se međusobno ne preklapaju

1. *Definisati nivoe postignuća*

* najbolje je definisati 3-4 nivoa
* nazivi nivoa predstavljaju nijanse u postignuću i izražavaju se pozitivnim jezikom, na primer:
* vrlo uspešno – uspešno – delimično uspešno – zadovoljavajuće
* visok nivo – srednji nivo – osnovni nivo

1. *Dati opis postignuća za svaki kriterijum*

* definisati pokazatelje ostvarenosti kriterijuma za svaki nivo postignuća
* pokazatelji moraju biti jasni, precizni, nedvosmisleni i izraženi pozitivnim jezikom (izbegavati formulacije poput „potpuno nepismeno“, „ne zna ništa“)
* mogu biti kvantitativni kada je to moguće (npr. “poziva se na 3 ili više izvora u radu”) ili kvalitativni (npr. “kroz ceo esej argumentacija je dosledna”)
* nivoi postignuća govore o različitim nijansama ostvarenosti istog kriterijuma, zbog čega je potrebno da svi nivoi unutar istog kriterijuma govore o istim elementima (npr. vrlo uspešno = poziva se na 3 ili više izvora; uspešno = poziva se na 2 izvora; delimično uspešno = poziva se na 1 ili nijedan izvor)

1. *Raspodeliti poene*

* kriterijumi koji su procenjeni kao važniji treba da nose veći broj poena, ali nije dobro da razlika u poenima između kriterijuma bude prevelika
* treba da postoji pravilna raspodela poena između susednih nivoa postignuća tj. da su susedni nivoi na jednakoj „razdaljini“ (npr. 3 – 2 – 1 ili 1 – 0,5 – 0 )
* najniži nivo može da nosi 0 poena kada govori o tome da je postignuće nezadovoljavajuće

1. *Odrediti kako se formira ocena*

* napraviti šemu za ocenjivanje koja govori o tome koji ukupan broj poena odgovara kojoj oceni

1. *Komentari*

* u rubrici, pri ocenjivanju, pisati komentare koji su korisna dopuna pri davanju povratne informacije

**Primer rubrike za ocenjivanje**

Ocenjivanje individualnih eseja učenika IV razreda gimnazije iz predmeta biologija, na temu „Šta bi bilo da na svetu nestane vode?“. Od učenika je traženo da eseje dostave u elektronskoj formi kako bi se istovremeno učili pravilima akademskog pisanja (strukturiranje teksta, korišćenje izvora) i korišćenja računara u te svrhe (za tehničko uređivanje teksta).

Ciljevi zadatka su da učenici:

* razumeju značaj vode za život ljudi, ekosistema i za planetu u celini;
* osveste značaj ličnog angažmana u očuvanju vode;
* nauče da dosledno argumentuju svoje stavove i da se koriste literaturom i drugim izvorima informacija;

|  |  |  |  |  |
| --- | --- | --- | --- | --- |
|  | *Nivoi postignuća* | | |  |
| *Kriterijumi* | **Uspešno** | **Delimično uspešno** | **Potrebno je još rada** | *Komentari* |
| **Razumevanje značaja vode** | Jasno obrazlaže da je voda značajna za: život ljudi, ekosisteme, planetu kao celinu.  (2 poena) | Jasno obrazlaže da je voda značajna, ali samo za neke od aspekta.  (1 poen) | Ne navodi konkretne razloge zašto je voda značajna  (0 poena) |  |
| **Navođenje konkretnih primera posledica nestanka vode** | Navodi više od 5 konkretnih posledica  (2 poena) | Navodi do pet konkretnih posledica  (1 poen) | Ne navodi konkretne posledice  (0 poena) |  |
| **Doslednost u argumentaciji** | Kroz ceo esej je argumentacija dosledna, stiče se koherentna slika o tome zašto je voda značajna za život  (2 poena) | Argumentacije su na mestu, ali su na pojedinim mestima nedosledne  (1 poen) | U eseju se ne uočava doslednost u argumentaciji  (0 poena) |  |
| **Spremnost za delovanje po pitanju očuvanja vode** | Daje konkretne ideje šta bi sam mogao/la da uradi po pitanju očuvanja/štednje vode  (2 poena) | Daje načelne ideje o tome šta se može uraditi, ali ne iskazuje spremnost za lični angažman u tome  (1 poena) | U eseju nije uočena refleksija o tome šta bi se moglo uraditi po pitanju zaštite vode  (0 poena) |  |
| **Korišćenje izvora** | Poziva se na tri ili više različitih izvora informacija o značaju vode: udžbenik, enciklopedija, časopis, TV emisija, internet…  (1 poen) | U eseju se poziva na dva izvora informacija  (0,5 poena) | U eseju se ne uočavaju direktna pozivanja na izvore informacija ili se navodi samo jedan izvor  (0 poena) |  |
| **Struktura eseja** | Esej ima strukturu koja je zahtevana (uvod, razradu, zaključak)  (1 poen) | Eseju nedostaje adekvatan uvod ili zaključak  (0,5 poena) | Esej nije adekvatno strukturiran u celini  (0 poena) |  |
| **Tehnička uređenost eseja** | Zadovoljena sva četiri zahteva: (1) koristi srpsku tastaturu, (2) font je ujednačen u celom tekstu, (3) tekst poravnan sa obe strane, (4) koristi bold i italik isključivo za naglašavanje bitnih ideja.  (1 poen) | Zadovoljena dva do tri zahteva o tehničkoj uređenosti eseja  (0,5 poena) | Zadovoljen jedan od zahteva ili nijedan  (0 poena) |  |
| **Pismenost** | Poštuje pravopisna i gramatička pravila u pisanju – ima do tri greške  (1 poen) | Delimično poštuje pravopis i gramatička pravila u pisanju – ima više od tri, ali manje od 10 grešaka  (0,5 poena) | Ima više od 10 pravopisnih i/ili gramatičkih grešaka u eseju  (0 poena) |  |

Način određivanja konačne ocene: Eseji se ocenjuju ocenama 1-5, a rubrika je organizovana tako da zadatak nosi maksimum 12 poena.

Ocene se računaju prema sistemu:

* 0 – 4 poena = ocena 1
* 4,5 – 6 poena = ocena 2
* 6,5 - 8 poena = ocena 3
* 8,5 – 10 poena = ocena 4
* 10,5 – 12 poena = ocena 5

*Veb-alat za kreiranje rubrika:* [*https://www.quickrubric.com/r#/create-a-rubric*](https://www.quickrubric.com/r#/create-a-rubric)